## Sagunt a Escena oferix obres universals i una aposta renovada per l’autoria femenina i la creació valenciana en la seua 42a edició

*** Lluís Homar, María León, Elisa Matilla i els valencians Nacho Fresneda, Rebeca Valls i Yerai Cortés són alguns dels noms que conté la programació
* La 42a edició del festival tindrà lloc del 31 de juliol al 23 d’agost en el Teatre Romà i altres ubicacions del municipi, algunes noves**

El festival Sagunt a Escena, organitzat per la Conselleria d’Educació, Cultura, Universitats i Ocupació mitjançant l’Institut Valencià de Cultura (IVC), arriba a la seua 42a edició este mes d’agost amb una programació en la qual la mirada contemporània es conjuga amb textos clàssics d’autors com Shakespeare, Homer, Sòfocles, Eurípides, Lope de Vega, García Lorca i Valle-Inclán. En el Teatre Romà tornaran a ressonar obres universals com *Electra*, *La Ilíada*, *Los dos hidalgos de Verona*, *Memorias de Adriano* i *Los cuernos de don Friolera*.

La programació ha sigut presentada per la secretària autonòmica de Cultura, Pilar Tébar; el director general de l’Institut Valencià de Cultura, Álvaro López-Jamar; la directora adjunta d’Arts Escèniques de l’Institut Valencià de Cultura, María José Mora; l’alcalde de Sagunt, Darío Moreno; i la directora i coordinadora artística del teatre de la Diputació de València, Escalante, Marylène Albentosa.

Durant l’acte, Tébar ha destacat la “qualitat artística de la programació” de la 42a edició de Sagunt a Escena, que “és “fruit de la col·laboració entre la Generalitat, la Diputació de València i l’Ajuntament de Sagunt”.

Així mateix, ha ressaltat la gran presència valenciana en esta edició, en “una aposta ferma pel talent local, la qual cosa és una mostra clara del nostre compromís amb la creació de proximitat”, i ha assenyalat que “moltes de les propostes que voran la llum este estiu estan creades, dirigides o escrites per dones”.

En la seua 42a edició, el festival d’estiu que cada any se celebra en el monumental recinte i altres localitzacions de Sagunt acull 18 propostes artístiques. D’estes, nou es presentaran en el teatre mateix i la resta en diferents localitzacions dels dos nuclis del municipi.

Entre estes, Tébar ha posat de manifest la presència de “tres espectacles vinculats al teixit escènic valencià, un fet que celebrem especialment, perquè no ha sigut habitual que les companyies valencianes presenten espectacles de gran format en el Teatre Romà, i ho fan enguany amb produccions de gran qualitat i originalitat”.

**Creació valenciana**

Entre els espectacles de producció valenciana que acull el Teatre Romà destaquen *El agua de Valencia*, una recreació en clau de teatre musical de les aventures de Lope de Vega mentres va estar exiliat en la ciutat del Túria, i *Querencia*, una proposta teatral i festiva per a celebrar els 30 anys de la companyia saguntina Hongaresa de Teatre.

L’alacantí Yerai Cortés, el jove guitarrista ara conegut pel gran públic gràcies al recent documental de C. Tangana sobre la seua vida, *La guitarra flamenca de Yerai Cortés*, és un altre dels noms amb identitat valenciana del cartell.

A més, per primera vegada, la programació de l’Off està íntegrament formada per creadors de la Comunitat Valenciana, amb representació de les tres províncies. L’Off és el cartell que es desplega en diverses localitzacions de Sagunt. Una altra novetat d’esta edició és la inclusió d’una activitat de mediació amb els veïns del centre històric, una manera que els veïns estretisquen llaços amb el festival d’una manera pròxima i vivencial.

Per a la directora adjunta d’Arts Escèniques de l’Institut Valencià de Cultura i directora artística de Sagunt a Escena, María José Mora, “és motiu de satisfacció que el festival Sagunt a Escena compte amb una gran presència de companyies valencianes, fins i tot en l’escenari del Romà. Una aposta clara pels nostres creadors a la qual se li suma el compromís per mostrar autories i direccions femenines en espectacles de gran format. Fora ja d’escena, hem volgut acostar-nos per primera vegada als veïns de Sagunt a la recerca de la seua participació en el festival a través d’una mediació comunitària”.

**Comèdia, dansa, drames i musicals en el Teatre Romà**

Entre les nou propostes que acollirà el Teatre Romà hi ha teatre clàssic, contemporani, dansa i música. La programació començarà el dia 31 de juliol amb una comèdia de William Shakespeare, *Los dos hidalgos de Verona*, producció que compta en el seu equip amb un dels majors experts del món en el bard, el britànic Declan Donnellan, que firma l’adaptació i la direcció. L’obra, coproduïda per la Companyia Nacional de Teatre Clàssic, tracta de les tensions entre l’amor i l’amistat i compta amb recursos escenogràfics contemporanis.

La dansa precisa i poètica de la companyia xinesa Tao Dance Theater serà, el 2 d’agost, la segona de les propostes que puge a escena. Reconegut amb el Lleó de Plata de la Biennal de Venècia en 2023, *13 & 14* és un programa doble que desplega tota la capacitat d’abstracció i lirisme d’un elenc nombrós dirigit pel coreògraf Tao Ye.

*Guitarra coral* és el nom de l’espectacle que oferirà Yerai Cortés el 7 d’agost en el festival. El seu virtuosisme li servix per a abordar el flamenc des de perspectives noves, trencant qualsevol cànon establit i descosint les costures del gènere. Estarà acompanyat per les veus i les palmes de sis dones.

Ainhoa Amestoy dirigirà el 9 d’agost *Los cuernos de don Friolera*, peça clau en la producció de Valle-Inclán. Este esperpent integrat en la trilogia *Martes de Carnaval* ens posa enfront de l’espill a partir d’una trama d’amors i infidelitats, del grotesc i de la caricatura. Nacho Fresneda i Roberto Enríquez es troben entre l’elenc d’esta comèdia absurda.

Els dramaturgs i directors Alberto Conejero i Xavier Albertí són els responsables d’*En mitad de tanto fuego*, una peça que ha rebut nombrosos premis i nominacions des que es va estrenar. A través de Pàtrocle, l’amic inseparable d’Aquil·les en *La Ilíada* d’Homer, este monòleg recorrerà el 12 d’agost diferents èpoques per a parlar de passions, de foscor i de llum.

**Mirada femenina i emocions desencadenades**

Anna Marí, Daniel Tormo i Javier Sahuquillo són el trident darrere d’*El agua de Valencia*, l’obra que, a partir de textos de Lope de Vega i Guillem de Castro, recrea les peripècies d’un Lope enamorat en una ciutat efervescent. En esta comèdia musical de capa i espasa, de segell valencià, programada el 14 d’agost, trobem noms com Rebeca Valls, Sergio Villanueva i Aina Gimeno.

L’*Electra* que versiona Eduardo Galán serà personificada el 16 d’agost per María León. Al costat de la popular actriu, intèrprets com Elisa Matilla i Pepa Gracia reviuran la història d’este mite, expressió de la set de venjança que el ser humà alberga en el seu interior.

Per la seua banda, Lluís Homar, un dels actors més admirats del teatre, personificarà, el 21 d’agost, l’emperador que Marguerite Yourcenar va ‘desbudellar’ i va recrear en el seu famós text *Memorias de Adriano*. Amb un llenguatge ple de lirisme i admiració, Yourcenar imagina la figura d’un mandatari tan savi i magnífic com cec i contradictori.

Amb dramatúrgia de Brenda Escobedo i direcció de Beatriz Jaén, l’obra és una de les dos produccions del Festival Internacional de Teatre Clàssic de Mèrida 2025 que passarà per Sagunt després de la seua estrena en la ciutat extremenya; l’altra és *Electra*.

L’última de les funcions en el Romà serà *Querencia*, de la companyia saguntina Hongaresa de Teatre. L’obra, escrita i dirigida per Paco Zarzoso, proposa, el 23 d’agost, un ritual festiu que, després de la representació en escena, es traslladarà al costat del públic fins a la plaça Major. Amb això se celebren els 30 anys de trajectòria de la formació. En l’espectacle participa la Banda Democràtica de Pedralba, dirigida per Jesús Salvador, *Chapí*.

María José Mora ha volgut també destacar que “esta programació ens parla de la permanència de les passions i inquietuds humanes a través del temps. Es tracta d’un recorregut artístic que no només rescata mites i textos universals, sinó que, a través d’estos, es presenten de manera actualitzada temes que ens continuen afectant i definint hui: l’amistat, la traïció, l’amor, la pèrdua, la venjança o el desig de pertinença”.

**Un Off Romà replé de circ, teatre i dansa**

L’oferta fora del Teatre Romà començarà amb una acció de mediació els dies 31 de juliol i 1 agost. El creador sevillà David Montero portarà avant *Turismointerior Vol#9 Sagunt*, amb la col·laboració del veïnat del nucli antic. Esta iniciativa és una manera de vincular-lo d’una manera directa i lúdica amb el festival.

La immersió prèvia de Montero servirà per a extraure les microhistòries del barri per a elaborar, a partir de les narracions particulars, un passeig entre teatral i coreogràfic en el qual veïns i veïnes participen de manera activa.

Els espectacles de l’Off s’han repartit per igual entre els dos nuclis, Sagunt i Port de Sagunt. La primera de les representacions serà el 2 d’agost en el nou pantalà de la platja, inaugurat fa poc més d’un any. Allí, La Finestra Nou Circ recorrerà el passeig amb *Pilots*, obra guanyadora del Premi Fetén 2025 al millor espectacle itinerant.

Els prendrà el relleu, el dia 5 d’agost, Versonautas, en la Casa dels Berenguer, amb l’última de les seues creacions, *Recitare Religare*, un recital poètic i musical ple de sensibilitat.

La Troupe Malabó torna al festival, esta vegada en la Glorieta, el 7 d’agost, amb *Eirenê, bajo la carpa del cielo*, una història en temps de guerra plena de sensibilitat i esperança. Per la seua banda, el 9 d’agost, Xavi Castelló, de Xà Teatre, visitarà el Centre Cívic del Port de Sagunt amb *Vitae* i el seu entranyable món de *clown*.

L’hilarant trio de dones que protagonitza *B.O.B.A.S.*, de Jimena Cavalleti, desembarcarà en la plaça Antiga Moreria el 14 d’agost amb una història que ha rebut premis en festivals d’arts de carrer de tot el país.

La dansa d’Eduardo Zúñiga servirà el 16 d’agost per a omplir un nou espai d’exhibició en l’Alameda. *Dummies* és un duo cos a cos entre dos hòmens que busquen l’equilibri. Wako Dansa és una companyia alacantina que forma part del planter de jóvens formacions de la Comunitat.

Gretel Stuyk donarà vida, el 19 d’agost, a *Doña Rosita la Soltera*, el personatge que cobra vida en l’obra de Federico García Lorca, revelada com una dona plena de pors, anhels i esperances. La Màquina arribarà a l’Auditori del Triangle Umbral amb la versió del reconegut dramaturg Marc Rosich.

De tornada al nucli històric, l’última de les peces programades en l’Off la firmen, el 22 d’agost, Paula Llorens i Isabel Martí. *Rongles de cançons i misèries* s’acosta als rogles femenins de postguerra en què les cançons, les confessions i la solidaritat donaven forma al pas del temps. Tant esta peça com *B.O.B.A.S.*, *Recitare Religare* i *Eirenê* són d’autoria femenina.

Sagunt a Escena és un festival organitzat per l’Institut Valencià de Cultura amb la col·laboració de l’Ajuntament de Sagunt i l’Àrea de Teatres de la Diputació de València. En la seua 42a edició, se celebra del 31 de juliol al 23 d’agost de 2024 en el Teatre Romà i altres espais de Sagunt.

El festival compta amb el patrocini de Sagunt és Viu, la Regidoria de Turisme de Sagunt, Turisme Comunitat Valenciana, Caixa Popular, l’Autoritat Portuària de València, Saggas i Fertiberia. A més, col·laboren Sagunt Compromís de Qualitat, Royal Bliss, Panach, Le Fou, La Serps i Vivavins.

Fecha: 18/06/2025